Auctoritate veterum inolevit consuetudo ut que concorditer fiunt tenaci litterarum memorie tradantur. Eapropter, posterorum memorie tradimus quod Giraudus, vicecomes Brucie, filius domne Agathe de Prullet, donavit, quittavit et concessit Deo et beate Marie et reverendo beato patri Benedicto monachisque Salensibus in perpetuum possidendum, sine querela, pro anima patris sui et matris et aliorum parentum suorum tam vivorum quam mortuorum, omnes homines ac mulieres advenientes ubicumque in terram Sancti Benedicti, extra vicum Sancti Benedicti, de quacumque terra advenerint, sive de Mangnac vel de Mangnazeis, vel de Tremulia et de Tremuleis, sive de Brider et de Bridareis, vel de Largisa et de Guirseis, sive de Gargelesse et de Gargelesseis, de Duno et de Duneis, de Anallac et de Analazeis, vel de quacunque alia terra advenientes habitaverint in terra Sancti Benedicti, extra vicum Sancti Benedicti, salvis aliis consuetudinibus vicecomitis Brucie. Hoc autem factum est in manu Hugonis, abbatis beati Martialis Lemovicensis, tunc prepositi Salensis, videntibus et audientibus Bosone Folii, Helia Folii, Villelmo Brachet, Helia Cardonis, Villelmo de Pennavaria, Gaufredo de Oratorio, Oleverio de Noallac, Bernardo Bohart, Petro de Melloi, Guidone de Challac, Giraudo de Brueuil, G. Sanner et servientibus Sancti Benedicti, Berengario, Benedicto Galabruni, Stephano Galabruni, Gaufredo Porcelli, Stephano Boet, Villelmo monacho, Petro Legat, monacho, Raimundo cellerario, monacho, Petro, capellano Sancti Benedicti. Si quis hoc violare presumpserit, in gehenne incendiis cum angelis diaboli penas eternas patiatur.